Opskrift: I en af de lukkede facebookgrupper, hvor modstandere af ulven i Danmark samles, kan man nu flere steder læse en detaljeret opskrift på, hvordan man skyder en ulv og slipper afsted med det.

Det er en erfaren jæger og riffelskytte, der spreder opskriften i forskellige tråde. Han reagerer blandt andet på det udbredte udtryk "skyd, grav og hold kæft" - altså at man skal dræbe ulven, grave den ned og tie stille med det bagefter.

"Du må ikke grave. Hvis en finder dig med en ulv ved siden af dig, og du er i gang med at grave et hul, så er det et fældende bevis med det samme. Du skal kun skyde og holde kæft. Men... du skal skal skyde med et fuldkappet projektil. Det lærte jeg af svenskerne. Fordi så krydser den 4-5-6-7-8-9-10 naborevirer, inden den dør. Og så har INGEN en eneste chance for at finde ud af, hvem der skudt den."

Sådan skriver jægeren den 20. marts i den lukkede gruppe "ulvefri Danmark" med 566 medlemmer.

Fuldkappet ammunition er den type ammunition, militæret bruger, fordi her splintrer projektilet ikke, når det rammer sit mål, men går lige igennem. Fuldkappede projektiler bruges normalt ikke til jagt, her vil man gerne have, at byttet dør med det samme og ikke blot bliver såret for senere at dø af et blødende hul gennem kroppen.